根據錄影帶同中國官方嘅記載，戒嚴部隊開到天安門廣場嘅時候，廣場裏肚猶有幾千個學生留在紀念碑附近唔肯走，分軍隊圍住，逼佢等解散。劉曉波分差人拉去後，在中國中央電視台講：「見唔到軍隊向廣場上嘅學生開槍」（大意）。針對柴玲嘅講法，一直在天安門廣場留守到最後一刻嘅台灣歌手侯德健在紀錄片《天安門》中講到：「事實還吂夠莫？做麼個愛用大話對抗大話？」。但是丁子霖在尋訪死難者嘅時候發現，清場嘅過程中，中共軍隊曾經向廣場裏肚個學生開槍重殺死嘅學生，比如講中國人民大學嘅學生程仁興，在廣場中心嘅國旗桿下分戒嚴士兵亂槍打死；北京農業大學園藝系嘅碩士研究生戴金平，在紀念堂附近分士兵槍殺。不過到今下為止，冇有來自可靠來源嘅錄像證實六月四號該日天安門廣場裏肚有屠殺行為。